részlet

Budapest, 2022

A fordítás alapjául szolgáló mű:
Stacey Halls: Mrs England

Copyright © 2021 by Atticus Jones Ltd.
All rights reserved.

Hungarian translation © Simonyi Ágnes, 2022
© XXI. Század Kiadó, 2022

borítóterv © Bonnier Books UK

ISBN 978 963 568 241 6

21. Század Kiadó – XXI. Század Kiadó Kft., Budapest
Felelős kiadó Bárdos András és Rényi Ádám

Kiadványfelelős Kovács-Rényi Anna
Szerkesztette Benedek Anna
Előkészítés Takács Andrea
Korrektúra Harrach Judit
Elektronikus változat Ambrose Montanus

Ezt a regényt az NHS1 dolgozóinak ajánlom.
Köszönet mindazért, amit tettek, és tesznek továbbra is.

Ni, testét csinosítja épp

a krokodilgyerek,

sikálja arany pikkelyét,

önt rá Nílus-vizet.

Ni, szép karma hogy szétmered,

be vígan somolyog!

Száját tátja, és így rebeg:

„Kis hal, isten hozott!”

Lewis Carroll

Alice Csodaországban(Kosztolányi Dezső fordítása)

Fortis in arduis.

(Nehézségek közt is erősen)

A Norland Intézet mottója

Az éjszakai erdő korántsem volt csendes. Lappantyúk és baglyok rikoltozták furcsa szólóikat, és magas szárú cipőm talpa meg-megcsikordult az ösvényen szétszóródott kavicsokon. Körös-körül víz csörgedezett: zajos patakocskák és csermelyek ereszkedtek le szakadatlanul bugyogva, fecsegve és mormolva a folyóhoz. Az eső elállt, és a hold kikandikált homályos fátyla mögül. Szorosabban összehúztam a nyakamnál a köpenyemet, fejemre borított kendőmből csak az arcom látszott ki.

Az út könnyebb volt lámpa nélkül, amelynek a fénykörén túl minden mintha még sötétebbnek hatott volna. A hold derengő sugara épp elég fényt adott, és a szemem nehézség nélkül hozzászokott a sötéthez. Elhagytam a gyárudvart, és megálltam a melléképületek mellett futó lovaglóösvényen, ahol elnéztem balra a láp, jobbra pedig a város felé. Befordultam balra és elhaladtam a malomtó mellett, amelynek sima, üvegszerű felszíne mintha tükröt tartott volna az éjszakának. Fenyők kapaszkodtak fel a völgy mentén kísérteties szalagként kanyargó ösvény fölött magasodó domboldalra, én pedig igyekeztem visszaemlékezni, hogyan lehet eljutni a lápvidéken álló alacsony, magányos házikóhoz.

A gyerekeket bezártam a gyerekszobába; ezúttal nem lesz szökés. Ha minden jól megy, észrevétlenül be tudok majd surranni. Ha az úr után térnék vissza… Nem, mondtam magamnak, ne gondolj erre! Csak menj tovább! A lábam felfelé vitt, balra tőlem úgy derengtek fel a kőszirtek, mint megannyi kísértet.

– Ruby?

Egy összetéveszthetetlen suttogás.

A döbbenettől kis híján megbotlottam. Dermedten néztem a karcsú fatörzseket és a feketéllő ágakat. A fülemben úgy dübörgött a vér, hogy alig hallottam. Néhány másodperccel később újra felhangzott.

– Ruby? Maga az?

1. fejezet

London, 1904 augusztusa

Georginát a szokásos útvonalon vittem haza: keletnek, a Kensington Gardensen keresztül a Hyde Park felé. Egy maréknyi százszorszéppel a kezében elaludt, és ahogy végigtoltam a babakocsit a lovaglóösvényen, oda-odabiccentettem a többi dadának. Cipőcskéi bökdösték a párnázott kocsi végét; hamarosan kinövi, én pedig egy pillanatra fájdalmat éreztem az egykori kisbaba után. Már egyedül fel tud ülni, amit a szép napokon, amikor a kocsi teteje le van hajtva, meg is tesz; imádja nézni a zsinóros uniformist és tolldíszes sisakot viselő Királyi Lovastestőrséget, a hölgyek pedig napernyőjüket leengedve őt csodálják.

Leguggoltam, hogy felvegyek egy plüssmackót, amely egy babakocsi mellett hevert a homokban. A kisbaba dadája egy padon ülve regényt olvasott, és nem vette észre. Mögötte kisfiúk kusza csapata rohangált összevissza, s közben vékony faágakkal püfölték egymást.

– Ó, köszönöm – hálálkodott a dada, amikor átadtam neki a mackót. Szemügyre vette az egyenruhámat, amely elütött a többi dadáétól – kifejezetten azzal a céllal tervezték, hogy megkülönböztesse a Norlandben végzetteket a többiektől. Az elegáns barna köpeny alatt sűrű szövésű, őzbarna pamutruhát viseltem csipkével szegélyezett, fehér batisztköténnyel. Habos, krémszínű nyakkendő egészítette ki nyári egyenruhámat. Télen könnyű kék gyapjúszövetet hordtunk, és a nehéz munkákat, mint például a gyerekszoba takarítása és a tűz megrakása, egész évben strapabíró, rózsaszín csíkos pamutruhában végeztük.

– Bárcsak ő is így aludna – folytatta a dada, fejével a babakocsi lakója felé intve: a vékonyka, komoly tekintetű, Georginánál kicsit idősebb gyerek haragosan bámult rám fehér napvédő sapkája alól. – Mennyi idős?

– Tizenhét hónapos – feleltem.

– És nézzenek oda, micsoda bájos loknik! Kár, hogy ennek ilyen egyenes a haja. Hiába csavarom fel rongycsíkokra, kihúzkodja őket.

– Megpróbálhatná úgy, hogy álmában teszi be őket. Ha előbb benedvesíti a csíkokat, így fog megszáradni.

A dada felderült.

– Jó ötlet!

Elköszöntem tőle, ő pedig visszatért a könyvéhez. Áthaladtunk az Albert-kapun, ahol fekete bronzszarvasok álltak őrt a park kerítésén, és rámosolyogtam a színes papírforgókat és játék léggömböket áruló idős asszonyra. A papírforgók mereven várakoztak a ládáikban, hogy egy szellő megrebbentse őket azon az augusztusi délutánon, és az asszony tessék-lássék megpörgette az egyiket. Nem mosolygott vissza, de feltételeztem, hogy az ő szemében ugyanúgy festettem, mint a többi dada. Ebéd után csapatostul elleptük a parkot a ránk bízott kisdedekkel, elfoglaltuk a pázsitot és a padokat, takarókat terítettünk le a földre, megetettük a kacsákat, és áttoltuk a babakocsikat a rózsakerteken. Egy-két óra múlva ismét elhaladtunk mellette, amikor hazaindultunk, hogy lefektessük a gyerekeket és pástétomos szendvicset adjunk nekik, mielőtt levisszük őket a földszintre, hogy találkozzanak a szüleikkel.

Jegyzetek

1 National Health Service, az Egyesült Királyság Nemzeti Egészségügyi Szolgálata. (A ford.)

Tartalom

1. fejezet

2. fejezet

3. fejezet

4. fejezet

5. fejezet

6. fejezet

7. fejezet

8. fejezet

9. fejezet

10. fejezet

11. fejezet

12. fejezet

13. fejezet

14. fejezet

15. fejezet

16. fejezet

17. fejezet

18. fejezet

19. fejezet

20. fejezet

21. fejezet

22. fejezet

23. fejezet

24. fejezet

25. fejezet

Köszönetnyilvánítás

A szerző megjegyzése

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Courier Prime – SIL Open Font License
EB Garamond – SIL Open Font License
Noto Serif – Apache License 2.0
Playfair Display – SIL Open Font License